Správa Komisie Európskemu parlamentu a Rade o výdavkoch EPZF Systém včasného varovania č. 6-7/2007 /* SEK/2007/1078 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.8.2007 SEK(2007) 1078 v konečnom znení SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 6-7/2007 OBSAH 1. Úvod 3 2. Pripísané príjmy 3 3. Fond na reštrukturalizáciu v sektore cukru 4 4. Pripomienky k plneniu rozpočtu na rok 2007 4 5. Závery 6 1. ÚVOD Úroveň skutočného plnenia rozpočtu za obdobie od 16. októbra 2006 do 31. mája 2007 v porovnaní s profilom výdavkov podľa ukazovateľa určeného na základe ustanovení článku 20 nariadenia Rady (ES) č. 1290/2005[1] je uvedená v prílohe. 2. PRIPÍSANÉ PRÍJMY Na základe ustanovení článku 34 nariadenia (ES) č. 1290/2005 o financovaní Spoločnej poľnohospodárskej politiky, príjmy pochádzajúce z finančných opráv podľa rozhodnutí o dodržiavaní vyrovnanosti účtov, z nezrovnalostí a z poplatkov za mlieko sú určené na financovanie výdavkov EPZF. V čase zostavovania rozpočtu na rok 2007 sa vykonal odhad týchto príjmov a tento odhad sa zohľadnil, keď rozpočtový orgán schválil rozpočtové prostriedky na rok 2007. Konkrétne: - príjmy z poplatkov za mlieko sa odhadovali na 349,0 milióna eur a sa zohľadnili pri znížení prostriedkov požadovaných pre sektor mlieka a mliečnych výrobkov, ktorému rozpočtový orgán priznal čiastku 587,0 milióna eur; - príjmy vyplývajúce zo spätne získaných súm v súvislosti s dodržiavaním vyrovnanosti účtov sa odhadovali na 568,0 milióna eur a príjmy z nezrovnalostí na 70,0 milióna eur. Celková suma 638,0 milióna eur sa zohľadnila znížením prostriedkov požadovaných pre režim jednej platby, pre ktorý rozpočtový orgán vyčlenil sumu 27 918,0 milióna eur. V tabuľke v prílohe sa uvádza plnenie účtu pridelených príjmov, na ktorom bola k 31. máju 2007 zhromaždená suma 754,7 milióna eur. Konkrétne: - z poplatkov za mlieko sa vybrala suma približne 353,9 milióna eur oproti počiatočným odhadom 349,0 milióna eur, - spätne získaná suma z dodržiavania vyrovnanosti účtov predstavovala približne 332,2 milióna eur, pričom ďalšie sumy sa očakávajú do konca rozpočtového roka a - príjmy z nezrovnalostí predstavovali približne 68,7 milióna eur, pričom sa ďalšie sumy rovnako očakávajú do konca rozpočtového roka. Podľa príslušných pravidiel možno tieto príjmy použiť čiastočne alebo celkovo, na pokrytie financovania výdavkov EPZF, ak rozpočtové prostriedky vyčlenené rozpočtovým orgánom nie sú dostatočné na financovanie výdavkov, ktoré vynaložili členské štáty. V prípade, že sa všetky alebo časť príjmov nevyužije, automaticky sa prenesú do nasledujúceho rozpočtového roka. 3. FOND NA REšTRUKTURALIZÁCIU V SEKTORE CUKRU Dočasné reštrukturalizačné sumy v sektore cukru sú upravené ako pridelené príjmy určené na financovanie reštrukturalizačnej pomoci pre sektor cukru a ďalšie druhy pomoci, s ktorými sa počíta v reštrukturalizačnom fonde. Pre hospodársky rok 2006/2007 sa tieto sumy týkajú množstvových kvót na cukor, inzulínový sirup a izoglukózu pridelených hospodárskym subjektom, a za ktoré musia členské štáty zaplatiť do fondu v dvoch splátkach, ktorých termíny splatnosti sú 31. marec a 30. november 2007. Do konca marca členské štáty zaplatili prvú splátku za dlžné reštrukturalizačné sumy vo výške 1 287,2 milióna EUR. 4. PRIPOMIENKY K PLNENIU ROZPOčTU NA ROK 2007 V ďalšej časti sa nachádza stručný komentár týkajúci sa dôvodov najpodstatnejších rozdielov medzi skutočnou a očakávanou úrovňou plnenia pre rôzne sektory rozpočtu na rok 2007: 4.1. Menové faktory Vo výdavkoch, ktoré vznikli vo vyššie uvedenom období, sa zohľadňuje pohyb kurzu USD/EUR. Od vývoja tohto paritného kurzu závisia výdavky súvisiace s veľkou časťou vývozných náhrad za poľnohospodárske výrobky, najmä za obilniny a cukor a v niektorých prípadoch aj súvisiace s vnútroštátnou pomocou, akou je napr. pomoc vzťahujúca sa na bavlnu. V súlade s článkom 21 nariadenia (ES) č. 1290/2005 vychádzal rozpočet prijatý rozpočtovým orgánom z priemerného paritného kurzu, ktorý v období júl až september 2006 dosahoval úroveň 1 EUR = 1,27 USD. Je potrebné uviesť, že v období od 1. augusta 2006 do 31. mája 2007 bol priemerný paritný kurz približne 1 EUR = 1,31 USD, teda 3,1 % nad kurzom použitým pri zostavovaní rozpočtu na rok 2007. 4.2. Trhové faktory 4.2.1. Obilniny (- 301,2 mil. eur) Mimoriadne priaznivé vonkajšie aj vnútorné podmienky na trhu s obilninami a z toho vyplývajúce vyššie ceny na vnútornom trhu viedli k nižším nákupom a vyšším predajom obilnín vo verejných skladoch, rovnako ako aj k nižším sadzbám vývozných náhrad, a následne k nižšiemu čerpaniu rozpočtových prostriedkov v tomto sektore, pričom sa očakáva, že táto situácia potrvá do konca rozpočtového roka. 4.2.2. Náhrady vzťahujúce sa na výrobky neuvedené v prílohe I (– 60,4 milióna eur) Očakáva sa, že členským štátom vzniknú nižšie výdavky z vývozných náhrad spracovaných poľnohospodárskych výrobkov, a to kvôli celkovému všeobecnému zníženiu úrovní vývozných náhrad pre jednotlivé príslušné výrobky. Očakáva sa, že táto situácia potrvá do konca rozpočtového roka. 4.2.3. Cukor (+ 148,5 milióna eur) Súčasné nadmerné čerpanie rozpočtových prostriedkov v porovnaní s úrovňou ukazovateľa je spôsobené najmä zvýšeným množstvom vyvážaného cukru, pokiaľ ide o cukor na voľnom trhu, ako aj o cukor vo verejných skladoch. 4.2.4. Ovocie a zelenina (– 68,9 mil. eur) Súčasné nedostatočné čerpanie rozpočtových prostriedkov v porovnaní s úrovňou ukazovateľa je spôsobené najmä nižším množstvom vyvážaných rajčín, na ktoré sa poskytuje spracovateľská pomoc. Rytmus prijímania prevádzkových fondov zo strany výrobných organizácií je menší v porovnaní s príslušnou úrovňou ukazovateľa. 4.2.5. Mlieko a mliečne výrobky (+ 96,0 milióna eur) Rozpočtové prostriedky v porovnaní s úrovňou ukazovateľa boli k 31. máju 2007 čerpané nadmerne. Momentálne Komisia predpokladá, že toto nadmerné čerpanie je dočasné. Treba poznamenať, že toto nadmerné čerpanie rozpočtových prostriedkov v porovnaní s úrovňou ukazovateľa je spôsobené technickými príčinami, pretože počínajúc rozpočtom na rok 2007 sa s príjmom z poplatku za mlieko, ktorý sa pôvodne odhadoval na 349,0 milióna eur, zaobchádza osobitne, a to ako s príjmom pripísaným na EPZF. Rozpočtové prostriedky na rok 2007, ktoré požadoval a priznal rozpočtový orgán pre tento sektor, nezahŕňali tieto príjmy, a preto sa ukazovateľ používa na rozpočtové prostriedky znížené o túto sumu. Toto je dôvod, prečo súčasné čerpanie rozpočtu smeruje k nadmernému čerpaniu. Ak sa vezmú do úvahy príjmy z poplatkov za mlieko, o ktorých sa pôvodne predpokladalo, že budú pripísané sektoru mlieka, potom by pre tento sektor išlo o nižšie čerpanie o –126,1 milióna eur. 4.3. Priama pomoc (– 726,4 milióna eur) K 31. máju predstavovalo nedostatočné čerpanie rozpočtových prostriedkov 2,0 % v porovnaní s úrovňou ukazovateľa a zahŕňalo najmä ostatnú priamu pomoc. Na základe plánovaných výdavkov členských štátov ku koncu júla sa predpokladá, že sa toto nedostatočné čerpanie zmení na nadmerné čerpanie o 0,3 % rozpočtových prostriedkov v porovnaní s príslušnou úrovňou ukazovateľa. Nedostatočne jasný trend týkajúci sa plnenia rozpočtu viedol k tomu, že útvary Komisie kontaktovali členské štáty s cieľom objasniť rôzne aspekty plnenia týchto režimov a určiť odhady týkajúce sa očakávaných úrovní platieb týchto kapitol na obdobie do konca rozpočtového roka. Ak sa vezmú do úvahy príjmy z dodržiavania vyrovnanosti účtov a z nezrovnalostí, o ktorých sa pôvodne predpokladalo, že budú pripísané režimu jednotnej platby, potom by pre kapitolu priamej pomoci išlo o nižšie čerpanie o –1 337,0 milióna eur k 31. máju. 5. ZÁVERY Spotreba rozpočtových prostriedkov za obdobie od 16. októbra 2006 do 31. mája 2007 je vo výške 37 944,1 miliónov eur, to značí, že zahŕňalo nižšie čerpanie týchto prostriedkov o približne 1 022,9 miliónov eur, čo vyplýva najmä z priamej pomoci a v menšom rozsahu z trhových opatrení. Časť nedostatočného čerpania prostriedkov vyplývajúca z trhových opatrení by sa mala zvýšiť do konca rozpočtového roka. Vzhľadom na priamu pomoc sa očakáva, že súčasné nedostatočné čerpanie prostriedkov sa zmení na nadmerné čerpanie príslušných rozpočtových prostriedkov rozpočtu na rok 2007. PRÍLOHA [pic] [1] Ú. v. EÚ L 209, 11.8.2005, s. 1. Nariadenie naposledy zmenené a doplnené nariadením (ES) č. 320/2006 (Ú. v. EÚ L 58, 28.2.2006, s. 42).